JKN รูด 4% สวนโบรกฯ แนะซื้อ เคาะเป้า 14.80 บ./หุ้น รับกำไรปี 61 ยังโต
JKN รูด 4% สวนโบรกฯ แนะซื้อ เคาะเป้า 14.80 บ./หุ้น รับกำไรปี 61 ยังโต ล่าสุด ณ เวลา 11.51 น. อยู่ที่ระดับ 12.20 บาท ปรับตัวลดลง 0.50 บาท หรือ 3.94% สูงสุดที่ระดับ 12.80 บาท ต่ำสุดที่ 12 บาท ด้วยมูลค่าซื้อขาย 93.72 ล้านบาท
8 ต.ค. 2561

ผู้สื่อข่าวรายงานว่า ราคาหุ้นบริษัท เจเคเอ็น โกลบอล มีเดีย จำกัด (มหาชน) หรือ JKN ล่าสุด ณ เวลา 11.51 น. อยู่ที่ระดับ 12.20 บาท ปรับตัวลดลง 0.50 บาท หรือ 3.94% สูงสุดที่ระดับ 12.80 บาท ต่ำสุดที่ 12 บาท ด้วยมูลค่าซื้อขาย 93.72 ล้านบาท

ด้าน บล.เคทีบี (ประเทศไทย) แนะนำ “ซื้อ” JKN ราคาเป้าหมาย 14.80 บาท/หุ้น โดยมีมุมมองเชิงบวกต่อ JKN ทั้งนี้ได้เห็นห้องพากย์ที่เพิ่งเปิดใช้งานเพิ่มอีก 2 ห้องซึ่งผู้บริหารยืนยันว่าจะสามารถรองรับ Demand เพิ่มขึ้นได้ในปี 2562 สำหรับครึ่งปีหลังของปี 2561 มองว่าแนวโน้มกำไรสุทธิเติบโตต่อเนื่อง 10% จากปีก่อนหนุนโดยรายได้ค่าลิขสิทธิ์ในประเทศที่ขยายตัวจากการปรับขึ้นราคาขายต่อตอนและจำนวนลูกค้าที่เพิ่มขึ้น.และรายได้จากต่างประเทศที่เติบโตต่อเนื่อง
ทั้งนี้ ปรับประมาณการกำไรสุทธิปี 2561 ลง 5.8% อยู่ที่ 256 ล้านบาท (เพิ่มขึ้น 37% จากช่วงเดียวกันเมื่อปีก่อน) จากรายได้จากต่างประเทศบางส่วนที่เลื่อนการรับรู้จากไตรมาส 4/2561 ไปเป็นต้นปี 2562 ส่งผลจากการปิดสัญญานไตรมาส 4/2561 และเริ่มส่งมอบและรับรู้รายได้จากต่างประเทศเพียงบางส่วนในปีนี้
สำหรับปี 2562 ได้ปรับประมาณการกำไรสุทธิเพิ่ม 5.9% อยู่ที่ 340 ล้านบาท (เพิ่มขึ้น 33% จากปีก่อน) ทั้งนี้ได้ปรับเป้าหมายไปปี 2562 เพื่อสะท้อนการเติบโตของเม็ดเงินโฆษณาในปี 2562 คงคำแนะนำ “ซื้อ” ที่ราคาเป้าหมายปี 2562 ที่ 14.80 บาท อิง DCF (WACC  11.1%, TG 3%) เทียบเท่า PER ปี 2562 ที่ 23.5 เท่า